text: গাজীপুরে ব্যবসায়ীর বিধবা স্ত্রীকে দিনের পর দিন ধর্ষন, যুবক গ্রেফতার ॥ | দৈনিকবার্তা
  Home অপরাধ গাজীপুরে ব্যবসায়ীর বিধবা স্ত্রীকে দিনের পর দিন ধর্ষন, যুবক গ্রেফতার ॥
  মোটা অঙ্কের টাকা হাতিয়ে নেওয়ার অভিযোগ ॥
  গাজীপুরে এক ব্যবসায়ীর স্ত্রীকে (৩২) ভয় দেখিয়ে দিনের পর দিন জোরপূর্বক ধর্ষনের অভিযোগ পাওয়া গেছে। ধর্ষণের ভিডিও ধারন করে তা সামাজিক যোগাযোগ মাধ্যমে প্রচারের ভয় দেখিয়ে মোটা অঙ্কের টাকাও হাতিয়ে নিয়েছে ধর্ষক যুবকটি। এ ঘটনায় পুলিশ রবিবার বিকেলে ধর্ষক ওই যুবককে গ্রেফতার করেছে।
  গ্রেফতারকৃতের নাম- নয়ন কুমার ঘোষ (৩০)। সে দিনাজপুরের বীরগঞ্জ থানার ঘোষপাড়া এলাকার সুকুমার ঘোষের ছেলে।
  পুলিশ ও ধর্ষণের শিকার ওই নারী জানান, গাজীপুর মহানগরীর নাওজোড় এলাকার বাসিন্দা ওই নারীর স্বামী তিন সন্তান রেখে প্রায় দুই বছর আগে মারা যান। তারা মুসলিম ধর্মাবলম্বী। স্বামীর রেখে যাওয়া বাড়ি, ট্রাক ভাড়া, আর ইঁট ভাটার আয়ের অংশ দিয়ে তিন সন্তান নিয়ে তাদের সংসার চলে। গত বছরের ২৮ জানুয়ারি তার বাসার তৃতীয় তলার ভাড়াটিয়া নয়ন কুমার ঘোষ রুম ভাড়া দেওয়ার কথা বলে তার ঘরে প্রবেশ করে। এসময়ে তাকে একা পেয়ে তার ইচ্ছার বিরুদ্ধে ধর্ষণ করে এবং ধর্ষণের ভিডিও করে।
  তারা জানান, ধর্ষণের ঘটনা প্রকাশ করলে ধর্ষিতার সন্তানদের এসিড দিয়ে পুড়িয়ে দেওয়া এবং ভিডিওটি নেটে ছেড়ে দেওয়ার ভয় দেখিয়ে শাসায় নয়ন। পরর্বতীতে ভিডিও প্রচারের ভয়ভীতি দেখিয়ে ওই নারীকে দিনের পর দিন ধর্ষন করতে থাকে। কিন্তু লোকলজ্জার ভয়ে কাউকে কিছু বলতে পারেননি ধর্ষণের শিকার নারী। দিনদিন অবস্থার আরও অবনতি হতে থাকে। একপর্যায়ে ধর্ষণের ভিডিও সামাজিক যোগাযোগ মাধ্যমে ছড়িয়ে দেওয়ার ভয় দেখিয়ে নয়ন ওই নারীর কাছে ২০ লাখ টাকা দাবি করে। উপায়ন্তর না পেয়ে তিনি স্বামীর রেখে যাওয়া দুটি ট্রাক বিক্রি করে নয়নের হাতে ২০ লাখ টাকা তুলে দেন।
  কিন্তু এতেও ক্ষান্ত হয়নি নয়ন। কিছুদিন পর সে আবারো একই হুমকি দিয়ে আরো ৫০ লাখ টাকা দাবী করে। এ টাকা যোগাতে বাড়ি বিক্রির জন্য চাপ দেয় সে। সর্বশেষ গত ৯ এপ্রিল মধ্যরাতে টাকা না দিলে এসিড মেরে পরিবারের সদস্যদের পুড়িয়ে মারার ও ধর্ষণের ভিডিওটি নেটে ছেড়ে দেওয়ার ভয় দেখিয়ে ওই নারীকে জোরপূর্বক ধর্ষণ করে নয়ন।
  মামলার তদন্তকারী কর্মকর্তা বাসন থানার পরিদর্শক (তদন্ত) মিজানুর রহমান জানান, ধর্ষণের শিকার ওই বিধবা রবিবার এ ঘটনায় জিএমপি'র বাসন থানায় মামলা দায়ের করেন। পুলিশ বিকেলে অভিযুক্ত নয়নকে গ্রেফতার করে।